Stefan Viggo Pedersen
Stefan Viggo Pedersen, 1891-1965, dansk maler, søn af maleren Viggo Pedersen, uddannet på Kunstakademiet 1910-14. Gennem J.A. Jerichau kom han ind i kredsen omkring Vilhelm Wanscher, der var talsmand for "den store stil", og Stefan Viggo Pedersen dyrkede livet igennem det klassiske figurmaleri med forbilleder i bl.a. Rafael, Rubens og Tintoretto.
Stefan Viggo Pedersens hovedværker er dekorative opgaver som fortæppet til Stærekassen, Det Kongelige Teaters Ny Scene, Apollon og Digteren (1930-31), og vægmalerierne i Mariakirken i København (1933-35). Han har desuden malet alterbilleder til bl.a. Eskilstrup Kirke (1925-26, tildelt Eckersbergs Medalje), landskaber og portrætter og udført bogillustrationer.